Die Burger sirkulasie skitter! | News24
Die Burger sirkulasie skitter!
; Diamante vir twee diensleweringsjuwele! Edna Roux en Estelle Barnard van On the Dot, die maatskappy wat sorg vir die aflewerings van Die Burger, is tydens die maatskappy se nasionale toekenningsaand in Johannesburg vir hul uitnemende diens beloon. Foto: WERNER HILLS
TWEE van Die Burger se juwele in die sirkulasie-afdeling kan nou met hul eie diamante spog.
Edna Roux en Estelle Barnard van On the Dot, die maatskappy wat Die Burger se afleweringsdienste behartig, is verlede week in Johannesburg by dié maatskappy se nasionale toekennings vereer.
Roux is aangewys as die kliëntediens-kampioen vir haar werk by On the Dot se inbelsentrum, terwyl Barnard, ’n koerantafleweraar, met die titel van kontrakteur van die jaar weggestap het.
Barnard, wat al 16 jaar getrou sorg dat honderde lesers regoor die Baai hul koerante douvoordag ontvang, glo sy het die ure ingesit om dié diamantvormige toekenning te verdien. “As ek sê ek sal dit betyds aflewer, dan sal die koerant afgelewer word,” sê sy. “Ek is baie kliënt-georiënteerd, en my kliënte skakel graag met my oor hul aflewerings.”
Sy gaan slaap elke dag om 16:00 en staan om 23:00 op om dan vir die volgende vyf ure koerante op haar roete deur Port Elizabeth af te lewer. “Elke dag is anders, en party mense verkies die koerant onder die voordeurmat, ander soek dit deur hul venster of in die posbus. Dan moet jy kop hou.”
Só toegewyd is Barnard tot haar werk dat sy selfs die aand in die hotel in Johannesburg in haar slaap “Gooi dit oor die heining! Gooi dit oor die heining!!” uitgeroep het, vertel Edna Roux wat ’n hotelkamer met Barnard gedeel het toe hulle in die Goudstad vir die funksie was.
Roux sê niemand het nog ooit by haar oor enige aflewerings op Barnard se roete gekla nie. Neem ’n mens in ag dat Barnard in Maart vanjaar ná ’n pikaanval in die vroeë oggendure “gou” hospitaal toe gegaan het vir behandeling sodat sy haar aflewerings kon hervat, is dit nie verbasend dat haar kliënte nie kla nie.
Roux se toewyding en borrelende geaardheid maak haar ook geliefd onder kliënte. “Soms moet jy met moeilike mense werk, maar dit is my werk om hulle rustig te maak en te verduidelik waar die probleem is,” vertel Roux, wat al 13 jaar haar pos beklee.
“As ’n kliënt opgewerk is en só by die kantoor opdaag, moet ek hulle gerusstel – en dan kry ek sommer ’n drukkie voor hulle huis toe gaan.
“’n Mens moet maar die minste wees, want ons kliënte is vir ons spesiaal. Soos ons nou die diamante (van On the Dot) is, is ons kliënte vir ons goud werd.” – ODETTE PARFITT